 

**בבית הדין הצבאי המחוזי**

**במחוז שיפוטי עורף**

**בפני: רס"ן ענת שחר ויינברג - אב"ד**

 **רס"ן אוריה בכרך - שופט**

 **סרן רזיאל בן ציון - שופט**

**בעניין: התובע הצבאי (ע"י ב"כ, קמ"ש נועם שמחון)**

**נגד**

**ח/XXX סמל א' ג' (ע"י ב"כ, סגן ליאת גרוזברג)**

**הכרעת - דין**

על פי הודאתו, מורשע הנאשם בעבירה של גניבה, לפי סעיף 84 לחוק השיפוט הצבאי התשט"ו-1955 ובעבירה של הונאה בכרטיס חיוב, לפי סעיף 17 רישא לחוק כרטיסי חיוב, התשמ"ו-1986, בהתאם לכתב האישום ולפרטים הנוספים.

1. **ניתנה היום, 22/09/2019, כ"ב באלול התשע"ט, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופט**

**גזר - דין**

הנאשם, סמל א' ג', הורשע על פי הודאתו בעבירה של גניבה מחייל והונאה בכרטיס חיוב. כעולה מכתב האישום, הנאשם נטל שלא בהסכמה את כרטיס האשראי של חברו במספר הזדמנויות שונות בפרק זמן של כשבועיים ימים (בין 24/06/2018-08/07/2018) והוציא בימים שונים, לעיתים מספר פעמים ביום אחד, סכומי כסף שהסתכמו לכדי 4873 ₪ מחשבונו של חברו לחדר ביחידה. קוד האשראי היה ידוע לנאשם לאחר שחברו ביקש ממנו בהזדמנות קודמת להוציא עבורו כסף מזומן.

הנאשם התגייס לצה"ל בחודש 08/2017 ולדבריו שירת תחילה כלוחם ובעקבות המקרה הוחלף תפקידו וכיום הוא עתיד לשמש כנהג. עברו הפלילי נקי ועברו המשמעתי איננו מכביד. מחוות דעת מפקד שהועברה לעיונינו עולה כי הוא חייל ממושמע, מסור, אחראי ובעל מוטיבציה גבוהה לשירות.

מטיעוני הצדדים למדנו כי הרקע למעשים של הנאשם נעוץ בכך שהיה חייב כסף לגורמים עברייניים ונדרש היה לספקו באופן מיידי. כעולה מחומר החקירה ומטיעוני הצדדים הנאשם החזיר את כלל הכספים לחברו מיוזמתו, התוודה בפניו, הסביר לו את הטעמים שבגינם ביצע את המעשים וזאת אף עובר לפתיחת חקירת מצ"ח בעניינו. הצדדים ציינו כי שקלו גם את משמעות הראייתית של תחקור מפקדים שבוצע בעניינו וכן שקלו את נסיבותיו האישיות של הנאשם ואת מצבו המשפחתי-כלכלי מבית. עוד צויין כי ניתן משקל ממשי לעמדת המתלונן, חברו של הנאשם ליחידה אשר ביקש כי כלל לא יינקטו הליכים כנגד הנאשם.

בדברו האחרון הביע הנאשם צער וחרטה על המעשים, ציין כי הוא נאלץ לעשות כן משום שנדרש היה להשיג כסף באופן מיידי וכי הוא החזיר את הכסף וכי כיום הוא והמתלונן חברים כפי שהיו.

הסדר הטיעון שהציגו הצדדים הינו הסדר טיעון מקל. אכן יש טעמים לזכותו של הנאשם, ובכלל כך שירותו הטוב, נסיבותיו מבית, התוודותו בפני חברו והשבת הכסף לידיו עוד בטרם נפתחה החקירה. בסופו של יום סברנו כי הסדר הטיעון נמצא במתחם הסבירות הגם שבסיפו התחתון, ולאור תקופת החגים הקרבה עלינו לטובה, אנו נכבד את ההסדר וניתן לו תוקף.

**על הנאשם נגזרים, אפוא, העונשים הבאים:**

1. **עשרים ואחד (21) ימי מאסר לריצוי בפועל. הנאשם יתייצב בבס"כ XXX ביום 27/09/2019 עד השעה 09:00.**
2. **עונש מאסר מותנה בן שלושה (3) חודשים למשך שלוש (3) שנים, שלא יעבור עבירה שיש בה יסוד של שליחת יד ברכוש הזולת.**
3. **הורדה לדרגת טוראי.**
4. **זכות ערעור תוך 15 יום.**
5. **ניתנה היום, 22/09/2019, כ"ב באלול התשע"ט, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופט**

**העתק נכון מהמקור
רס"ן מאיה גנות
ק' בית הדין**

**נערך על ידי: סמל א.כ**

**בתאריך: 22/09/2019**

**חתימת המגיה: ג' ב' ש'**